**Informatīvais ziņojums**

 **par** **numerācijas resursu maksājumu un nepieciešamību iedalīt numerācijas resursus lietu internetam un mašīnas-mašīnas sakaru pakalpojumiem**

Informatīvais ziņojums ir izstrādāts, izpildot Ministru kabineta 2018.gada 20.februāra sēdes protokollēmuma (prot. nr.11, 34. §) 2.punktu, kurā uzdots Satiksmes ministrijai sagatavot un iesniegt izskatīšanai Ministru kabinetā informatīvo ziņojumu par numerācijas resursu izmantošanu.

Satiksmes ministrija, izstrādājot Latvijas Republikas Elektronisko sakaru nozares politikas plāna 2018.-2020.gadam[[1]](#footnote-1) projektu (turpmāk – Plāns), un analizējot iesniegtos priekšlikumus un izteiktos iebildumus, secināja, ka nav pietiekama pamatojuma un nozares atbalsta, lai Plānā iekļautu uzdevumu veikt grozījumus Ministru kabineta 2015.gada 30.jūnija noteikumos Nr.367 “Nacionālais numerācijas plāns” (turpmāk – Nacionālais numerācijas plāns) un iedalīt atsevišķus numerācijas resursus lietu internetam (*Internet of Things*) (turpmāk - *IoT*) un mašīnas-mašīnas (*Machine-to-machine*) sakaru (turpmāk - *M2M*) pakalpojumiem. Plāna izstrādes ietvaros par šo secinājumu netika saņemti iebildumi no elektronisko sakaru nozares nevalstiskajām organizācijām vai citām Plāna izstrādē un saskaņošanā iesaistītajām institūcijām, izņemot Sabiedrisko pakalpojumu regulēšanas komisiju (turpmāk – Regulators).

Informatīvajā ziņojumā apkopota aktualizēta iesaistīto pušu informācija un viedokļi par nepieciešamību iedalīt atsevišķus numerācijas resursus *IoT*/*M2M* pakalpojumiem, tostarp, saistībā ar numerācijas resursu izmantošanas efektivitātes palielināšanu, kā arī analizēts Eiropas Savienības regulējums.

1. **Situācijas raksturojums**

Saskaņā ar Elektronisko sakaru likuma 1.panta 31.punktu numurs irunikāla decimālu skaitļu virkne, kas raksturo pieslēguma punktu un ietver informāciju izsaukumu maršrutēšanai uz šo pieslēguma punktu atbilstoši nacionālajam numerācijas plānam, savukārt šī panta 16.punkts noteic, ka ierobežotie resursi ir radiofrekvenču spektrs, augstākā līmeņa domēna vārds (.lv) un numerācija. Numerācijas pārvaldība notiek atbilstoši Nacionālajam numerācijas plānam. Saskaņā ar minēto noteikumu 2.12.apakšpunktu Latvijas Republikas nacionālais numurs sastāv no astoņiem cipariem.

Latvijā šobrīd ir brīvi vairāki desmiti miljonu astoņu ciparu numuru[[2]](#footnote-2), kas īstermiņā ir pietiekami *IoT*/*M2M* pakalpojumu nodrošināšanai. Pēc Regulatora datiem, *M2M* pieslēgumu skaits, izmantojot *SIM* (*Subscriber Identification Module* – abonenta identifikācijas modulis), divu gadu laikā (no 2016. līdz 2018.gadam) ir divkāršojies - 172 000 pieslēgumi 2016.gadā un 2018.gadā beigās šis skaits jau bija 350 000. Prognozējams, ka tendence numerācijas resursu izmantošanai *IoT*/*M2M* pakalpojumiem joprojām saglabāsies pieaugoša. To pierāda arī tendences Eiropā - atsaucoties uz Ekonomiskās sadarbības un attīstības organizācijas (*OECD*)[[3]](#footnote-3) ziņojumu, *M2M* pieslēgumu skaits, izmantojot *SIM* karti laika posmā no 2012. līdz 2017.gadam, ir vairāk kā divkāršojies. Īpaši svarīgi ir arī ņemt vērā nākotnes prognozes, kas norāda uz būtisku *IoT*/*M2M* pieslēgumu skaitu pieaugumu Eiropā. Eiropas Elektronisko sakaru regulatoru iestādes birojs (*BEREC*) ir sniedzis informāciju[[4]](#footnote-4), ka, ja 2014.gadā 29% no visām savienojumos izmantotajām iekārtām Eiropā bija tieši *IoT* iekārtas, tad jau 2019.gadā to skaits pārsniegs 50% jeb pusi no visu izmantoto ierīču skaita. Tiek prognozēts, ka globāli *IoT* ierīču skaits laika posmā no 2017. līdz 2022.gadam vairāk kā divkāršosies (2017.gadā ap 7 miljardi un 2022.gadā ap 15 miljardi) un būs vairāk kā puse (51%) no visām ierīcēm[[5]](#footnote-5). Ir nepieciešams šo tendenci laicīgi ņemt vērā un sagatavoties šādai straujai attīstībai. Straujāks *IoT* ierīču izmantošanas pieaugums paredzēts, palielinoties *5G* jeb piektās paaudzes mobilo sakaru tehnoloģijas pieejamībai. *5G* radītās sakaru tīkla daudzslāņu pārvaldības iespējas[[6]](#footnote-6) tiks izmantotas industriālu inovatīvu risinājumu un vertikālu biznesa modeļu attīstībai un radīs iespēju pieslēgt sakaru tīklam lielu skaitu *IoT* ierīču.

Pielāgojoties elektronisko sakaru nozares un tehnoloģiju attīstībai, ir sekojušas arī attiecīgas regulatīvas izmaiņas Eiropas Savienības tiesību aktos. 2018.gada 20.decembrī stājās spēkā Eiropas Parlamenta un Padomes 2018.gada 11.decembra direktīva Nr.2018/1972/ES par Eiropas Elektronisko sakaru kodeksa izveidi (turpmāk – Direktīva). Direktīvas 93.panta 4.punkts noteic, ka regulatīvās vai citas kompetentās iestādes dara pieejamu neģeogrāfisku numuru diapazonu, ko var izmantot tādu elektronisko sakaru pakalpojumu sniegšanai, kas nav starppersonu sakaru pakalpojumi. Savukārt saskaņā ar Direktīvas 94.panta 6.punktu valsts regulatīvās vai citas kompetentās iestādes nodrošina arī to, lai pakalpojumu sniedzēji, kuri izmanto sava valsts koda numerācijas resursus citās dalībvalstīs, nodrošinātu atbilstību patērētāju aizsardzības noteikumiem un citiem ar numerācijas resursu izmantošanu saistītiem valsts noteikumiem, kas piemērojami dalībvalstīs, kurās tiek izmantoti numerācijas resursi. *IoT*/*M2M* izaugsme un inovāciju potenciāls lielā mērā ir atkarīgs no konkurences nosacījumiem, kas ir saistīti ar numerācijas resursu piešķiršanu atbilstoši vienotā tirgus mērogam. Tādēļ viens no Direktīvas galvenajiem mērķiem attiecībā uz numerācijas resursiem ir ļaut eksteritoriāli izmantot neģeogrāfiskos numurus, lai *IoT* iekārtas varētu brīvi cirkulēt Eiropas tirgū.

Regulators norāda, ka numerācijas resursa eksteritoriāla izmantošana radīs risku, ka lēto, bet Latvijas Republikas gadījumā - bezmaksas numerāciju sāks izmantot ārvalstu klienti un numerācija tiks biežāk izmantota neefektīvi un krāpnieciskos nolūkos. Tādēļ *BEREC* darba grupa nodarbojas ar datu bāzes izveidošanu Eiropas Savienības dalībvalstu numerācijas eksteritoriālai izmantošanai *IoT*/*M2M*.

Uzsverot *IoT*/*M2M* sakaru pakalpojumu tirgus attīstību, Direktīvas 93.panta 6.punkts noteic, ka dalībvalstīm būtu jāveicina attālināta numerācijas resursu nodrošināšana. Attālināta numerācijas resursu nodrošināšana ļauj pārprogrammēt sakaru iekārtu identifikatorus bez fiziskas piekļuves attiecīgajām ierīcēm, kas ir sevišķi svarīgi *IoT*/*M2M* sakaru pakalpojumiem.

Līdzšinējais regulējums definēja elektronisko sakaru pakalpojumu vispārīgā veidā, nosakot to kā pakalpojumu, kuru parasti nodrošina par atlīdzību un kurš pilnīgi vai galvenokārt sastāv no signālu pārraidīšanas elektronisko sakaru tīklos. Ņemot vērā, ka, attīstoties elektronisko sakaru tehnoloģijām, strauji paplašinās arī iespējas, ko tās spēj nodrošināt. Direktīvā elektronisko sakaru pakalpojums ir strukturēts, atsevišķi izdalot vairākus pakalpojumu veidus:

* interneta piekļuves pakalpojumi;
* starppersonu sakaru pakalpojumi;
* pakalpojumi, kas pilnīgi vai galvenokārt sastāv no signālu pārvades, piemēram, pārraidīšanas pakalpojumi, ko izmanto *M2M* pakalpojumu sniegšanai un apraidei.

Direktīvā iekļautais sadalījums ļauj pirmšķietami secināt, ka elektronisko sakaru pakalpojuma veidi ir savstarpēji atšķirīgi, tāpēc tiem tiks piemērots atšķirīgs regulējums. Piemēram, ja starppersonu sakaru pakalpojumus un *M2M* pakalpojumus nodrošina, izmantojot numerāciju, tad šo pakalpojumu nodalīšana Direktīvā iezīmē vajadzību pēc atšķirīga nosacījumu tvēruma, kas katram pakalpojuma veidam būtu pietiekams un vērsts uz ilgtermiņa attīstību. Ja Latvijā starppersonu sakaru pakalpojumiem izmanto astoņu ciparu numurus, tad, ievērojot numuru rezervi, nepastāv risks šī pakalpojuma attīstībai. Savukārt *IoT*/*M2M* pakalpojumiem, kuru attīstības dinamika tiek prognozēta aizvien straujāka, turpinot izmantot astoņu ciparu numurus, numuru rezerves strauji izsīks, kas neveicinās *IoT*/*M2M* pakalpojumu attīstību Latvijā ilgtermiņā. Vienlaikus jāatzīmē, ka, pārejot uz cita skaita numerāciju, piemēram deviņu vai desmit ciparu numerāciju, elektronisko sakaru komersantiem jārēķinās ar ieguldījumiem pārejas nodrošināšanai. Lai izvairītos no *IoT*/*M2M* pakalpojumu attīstību Latvijā bremzējošiem riskiem un lai īstenotu Direktīvas prasības, nepieciešams iespējami ātrāk izvēlēties *IoT*/*M2M* attīstības modeli, kas netraucētu esošo pakalpojumu, kuru nodrošināšanai izmanto astoņu ciparu numurus, sniegšanu, vienlaicīgi dodot iespēju attīstīties jauniem un inovatīviem *IoT*/*M2M* pakalpojumiem.

**2. Iesaistīto iestāžu un organizāciju viedokļi**

Lai nodrošinātu informatīvajā ziņojumā iekļautās informācijas aktualitāti, 2018.gada decembrī tika aptaujātas iesaistītās valsts iestādes un nevalstiskās organizācijas[[7]](#footnote-7). Izvērtējot saņemtās atbildes, secināms, ka kopš 2017.gada viedoklis kopumā nav mainījies. Latvijas Interneta asociācija neuzskata par lietderīgu izdalīt speciālu numerācijas diapazonu *IoT*/*M2M* pakalpojumiem, jo tas nevajadzīgi sarežģītu numuru piešķiršanas kārtību un uzliktu nelietderīgus pienākumus kontrolēt galalietotāja pieslēguma izmantošanu, kā arī ierobežotu pakalpojumu un inovāciju attīstību. Arī Latvijas Informācijas un komunikācijas tehnoloģijas asociācija (LIKTA) uzskata, ka numerācijas resursu piesaiste *IoT*/*M2M* pakalpojumu nodrošināšanai ir vērtējama kā īstermiņa vai vidēja termiņa risinājums. Turpretī Latvijas Elektronisko komunikāciju asociācija (LEKA) uzskata, ka, kaut arī *IoT*/*M2M* pakalpojumus ir iespējams sniegt arī bez speciāla numerācijas diapazona izdalīšanas, no kiberdrošības viedokļa šāda numerācijas diapazona izmantošana ir ievērojami drošāka.

Par ilgtermiņa risinājumu, kā nodrošināt pietiekamu numuru skaitu, tiek uzskatīta visaptverošas interneta protokola 6.versijas (*IPv6*) ieviešana. Tam piekrīt LIKTA, uzsverot, ka arvien vairāk *IoT*/*M2M* pakalpojumi tiek orientēti uz interneta protokola tehnoloģiskajiem risinājumiem. LEKA savukārt uzskata, ka *IPv6* adrešu pielietojuma kāpums tuvākajos gados būs daudz lēnāks kā pieprasījuma kāpums pēc *IoT*/*M2M* pieslēgumiem. Papildus LEKA piebilst, ka 11 ciparu numerācijas izdalīšana *IoT*/*M2M* vajadzībām būtu ekonomiski izdevīgāka un vieglāk realizējama nekā *IPv6* ieviešana, turklāt kiberdraudu vai uzbrukuma gadījumā numerācijas diapazona bloķēšana ir vienkāršāka nekā *IPv6* interneta adrešu bloķēšana. Statistika rāda, ka gan globāli, gan Latvijā *IPv6* ieviešanas tempi ir lēni, un šobrīd interneta protokola versijas pielāgošanas tendence Latvijā ir aptuveni 6%[[8]](#footnote-8).

Savukārt Regulators norāda, ka, lai veicinātu astoņu ciparu numerācijas efektīvu izmantošanu un samazinātu izmaksas, kas saistītas ar numerācijas izmantošanu, ir lietderīgi izdalīt numerāciju, kura izmantojama tikai *IoT*/*M2M* sakaru pakalpojumiem. Lai nodrošinātu pietiekamu numuru skaitu, Regulators iesaka numerācijas plānā noteikt, ka *IoT*/*M2M* sakaru pakalpojumiem ir izmantojami numuri 11 ciparu formātā, kas dos iespēju izmantot 10 miljardus numuru *IoT*/*M2M* sakaru pakalpojumu vajadzībām. Arī Eiropas Pasta un telesakaru administrācijas konferences (*CEPT*) Eiropas Elektronisko sakaru komisijas (*Electronic Communications Committee*)rekomendācija ECC/REC/(11)03 vērš uzmanību, ka *IPv6* ieviešana ir ilgstošas attīstības risinājums. Turklāt šī rekomendācija iesaka dalībvalstīm izdalīt jaunu līdz 15 cipariem garu numerācijas diapazonu lietu internetam (*IoT*) un mašīna-mašīna sakaru (*M2M*) pakalpojumiem[[9]](#footnote-9). Jāatzīmē, ka šobrīd starp iesaistītajam pusēm, tai skaitā ar Vides aizsardzības un reģionālās attīstības ministrijas 2015.gada 13.augusta rīkojumu Nr.257 izveidotajā Numerācijas resursu koordinācijas darba grupā, notiek tehniskas diskusijas par piemērotāko numerācijas formātu *IoT*/*M2M* sakaru pakalpojumiem – 11 vai 12 ciparu numuri.

Regulators norāda, ka no 31 Eiropas Ekonomikas zonas dalībvalstīm *IoT*/*M2M* numerācija nav ieviesta astoņās dalībvalstīs, tajā skaitā arī Latvijā. Lietuva *IoT*/*M2M* 12 ciparu formāta numerāciju plāno ieviest 2020.gadā. Arī Portugālē un Maltā no nākamā gada tiks ieviesti attiecīgi 12 ciparu un 10 ciparu numerācijas resursi *IoT*/*M2M* pakalpojumiem. 2020.gadā *IoT*/*M2M* numerāciju plāno ieviest arī Lielbritānija, bet pagaidām vēl nav zināms kādā ciparu formātā. Savukārt Vācija *IoT*/*M2M* vajadzībām izmanto daļu no mobilās numerācijas, nosakot būtiskus izmantošanas ierobežojumus balss telefonijai.

Vienlaikus Regulators vērš uzmanību, ka, izpildot Direktīvā noteikto un izdalot Nacionālajā numerācijas plānā *IoT*/*M2M* numerācijai atsevišķu diapazonu eksteritoriālai lietošanai Eiropas Ekonomiskās zonas ietvaros, palielinās risks, ka Latvijas Republikas nacionālie numuri pastiprināti tiks izmantoti krāpnieciskos nolūkos, jo numerācijas lietošanas tiesības kā ierobežotais resurss elektronisko sakaru komersantiem tiek piešķirts bez maksas

 Regulators elektronisko sakaru nozares efektīvai funkcionēšanai un tās uzraudzībai kā aktuālu jautājumu ir norādījis valsts nodevas par numerācijas lietošanas tiesībām ieviešanu. Elektronisko sakaru likuma 58.panta pirmā daļa noteic, ka par numerācijas lietošanas tiesībām maksājama ikgadējā valsts nodeva (turpmāk – Nodeva), kuras likmes, maksāšanas kārtību un atvieglojumus nosaka Ministru kabinets. Šobrīd Nodevu nosaka Ministru kabineta 2009.gada 11.augusta noteikumi Nr.892 “Noteikumi par numerācijas lietošanas tiesību ikgadējo nodevu”, kuri paredz Nodevu tikai par īso kodu lietošanas tiesībām. Attiecībā uz Nodevas ieviešanu, ir trīs būtiski iemesli, lai tā tiktu realizēta pēc iespējas tuvākā laikā:

1) Tādējādi tiktu veicināta numerācijas resursu efektīva izmantošana. Ņemot vērā, ka lielākajai daļai no Latvijas Republikas numerācijas resursu lietošanas tiesībām nav piemērota Nodeva, elektronisko sakaru komersantu rīcībā ir numerācijas resursi, kas tiek izmantoti neefektīvi (skatīt 1.tabulu);

2) Latvijas Republikas nacionālā numerācija joprojām tiek plaši izmantota krāpniecībā. Regulators 2018.gadā saņēma desmit iesniegumus gan no Latvijas Republikas, gan no ārvalstu elektronisko sakaru komersantiem, kuros norādīts, ka septiņiem Latvijas Republikas elektronisko sakaru komersantiem piešķirtie numuri ir izmantoti krāpnieciskos nolūkos. Savukārt 2019.gadā ir saņemti seši iesniegumi gan no Latvijas Republikas, gan no ārvalstu elektronisko sakaru komersantiem, kā arī Latvijas Republikas tiesībsargājošajām iestādēm, kuros norādīts, ka 11 Latvijas Republikas elektronisko sakaru komersantiem piešķirtie numuri ir izmantoti krāpnieciskos nolūkos. Tāpat Regulators ir saņēmis sešus iesniegumus, kuros Latvijas Republikas elektronisko sakaru komersanti ir informējuši par iespējamu krāpniecību, kurai nav nepieciešama izvērtēšana. Jāpiebilst, ka Latvija parādās Globālās mobilo sakaru sistēmas asociācijas (*GSMA*) un Eiropas Policijas biroja (*Europol*) datos kā viens no biežākajiem starptautisko krāpniecisko zvanu galamērķiem. Šī ziņojuma izstrādes gaitā Satiksmes ministrija ir konsultējusies ar Valsts drošības dienestu un Valsts policijas Galvenās kriminālpolicijas pārvaldes Ekonomisko noziegumu apkarošanas pārvaldi, kuru redzeslokā ir bijuši vairāki gadījumi, kad Latvijas numerācijas resursi ir izmantoti krāpnieciskos nolūkos (tostarp, nodarot materiālus zaudējumus Latvijas iedzīvotājiem), kā arī darbībās, kas saistītas ar terorisma mērķiem. Abu minēto institūciju ieskatā Nodevas ieviešana mazinās Latvijas numerācijas izmantošanu iepriekšminētajiem mērķiem;

3) Arvien biežāks neregulējams numerācijas eksports, proti - numuru pārdošana ārzemēs. Regulators, analizējot ārvalstu tīmekļvietnes, kurās piedāvāti elektronisko sakaru pakalpojumi, ir secinājis, ka laika posmā no 2015. līdz 2018.gadam arvien biežāk ārvalstu elektronisko sakaru pakalpojumu sniedzēji piedāvā iespēju saņemt mobilās vai fiksētās balss telefonijas pakalpojumus, izmantojot Latvijas Republikas numerāciju.

Regulators vērš uzmanību, ka ārvalstu komersanti izmanto Latvijas Republikas numerāciju - bezmaksas izsaukuma numurus, dalītās samaksas pakalpojuma numurus un papildu samaksas numurus, jo īpaši tos, kas sākas ar cipariem 8XXXXXXX, 90XXXXXX un 78XXXXXX masveidīgi izmanto ārzemēs, visbiežāk Eiropas Savienības dalībvalstīs ar nolūku nodrošināt zvanu centru (*call center*) darbību. Kā piemēru Regulators min gadījumus, kad pie radio vai televīzijas programmu izplatīšanas pakalpojuma sniedzējiem Latvijā, vēršas Lietuvas un Igaunijas sakaru operatori ar lūgumu pārdot tiem numerācijas resursus, kurus šie iepriekšminētie elektronisko sakaru komersanti Latvijā var pieprasīt bezmaksas. Šādā veidā tiek veicināta Latvijas Republikas numerācijas resursu nelegāla tirdzniecība, kā arī to izšķērdēšana. Regulators vērš uzmanību, ka šo darbību rezultātā šie numuri nav pieejami galalietotājiem Latvijas Republikā, tas ir, uz šiem numuriem nav iespējams veikt izsaukumus no Latvijas Republikas. Līdzīgi gadījumi tiek novēroti arī ar publiskā fiksētā telefonu tīkla numuru, publiskā mobilā telefonu tīkla numuru un īpaši citu veidu pakalpojumu numuru izmantošanu.

 1.tabula

|  |  |  |  |  |  |  |
| --- | --- | --- | --- | --- | --- | --- |
|   | Publiskā fiksētā telefonu tīkla numuri (6XXXXXXX) | Publiskā mobilā telefonu tīkla numuri (2XXXXXXX) | Bezmaksas izsaukuma pakalpojuma numuri (80XXXXXX) | Dalītās samaksas pakalpojuma numuri (81XXXXXX) | Papildu samaksas pakalpojuma numuri (90XXXXXX) | Citu veidu pakalpojumu numuri (78XXXXXX) |
| Nacionālā numerācijas plānā iekļautie numuri | 10 000 000 | 10 000 000 | 1 000 000 | 1 000 000 | 1 000 000 | 1 000 000 |
| Ar Regulatora lēmumu lietošanā piešķirtie numuri elektronisko sakaru komersantiem | 3 002 200 | 7 764 000 | 51 348 | 22 110 | 48 280 | 181 710 |
| % no piešķirtajiem numuriem komersantiem (piešķirtie komersantiem/iekļautie numerācijas plānā)  | 30.02 | 77.64 | 5.13 | 2.21 | 4.83 | 18.17 |
| Piešķirtie numuri galalietotājiem (pēc VAS “Elektroniskie sakari” datubāzes datiem) | 1 107 516 | 4 888 407 | 4 701 | 2 134 | 1 731 | 60 099 |
| % no izmantotajiem numuriem (piešķirtie galalietotājiem/piešķirtie komersantiem) | 36.89 | 62.96 | 9.16 | 9.65 | 3.59 | 33.07 |

2019.gada janvārī stājās spēkā grozījumi[[10]](#footnote-10) Regulatora 2015.gada 3.decembra lēmumā Nr.1/18 “Noteikumi par numerācijas lietošanas tiesībām”[[11]](#footnote-11). Šo grozījumu mērķis ir efektivizēt piešķirto numerācijas lietošanas tiesību izmantošanu. Tomēr pastāv risks, ka šie grozījumi risinās problēmu tikai daļēji, jo numerācijas lietošanas tiesību izmantošanas kontrole ne vienmēr ir tehnoloģiski iespējama un ir ļoti darbietilpīga.

Regulatora ieskatā ikgadējās Nodevas piemērošana visai numerācijai veicinās to, ka elektronisko sakaru komersanti plānos numerācijas izmantošanu pēc iespējas racionālākā, efektīvākā un optimālākā veidā. Elektronisko sakaru komersanti būs motivēti pārdomāt numerācijas izmantošanu un to darbībai nepieciešamo numuru daudzumu, kā arī samazinās Latvijas Republikas numerācijas izmantošanu krāpniecībā.

Regulators norāda, ka ikgadējā Nodeva par numerācijas izmantošanu gandrīz visiem numerācijas veidiem ir noteikta visās Eiropas Savienības dalībvalstīs, izņemot Īrijas Republiku, Austrijas Republiku un Latvijas Republiku. 2.tabulā ir norādīts Nodevas likmes salīdzinājums Latvijas Republikā, Lietuvas Republikā un Igaunijas Republikā.

2.tabula

|  |  |  |
| --- | --- | --- |
| **Nr. p.k.** | **Numerācijas veids** | **Nodeva par vienu numuru vai kodu gadā, *euro*** |
|
|
|
| **Latvija** | **Lietuva** | **Igaunija** |
| **esošā** | **esošā** | **esošā** |
| 1 | Operatora izvēles pakalpojuma kodi (3 cipari) | 1402.50 | - | 15980.00 |
| 2 | Operatora izvēles pakalpojuma kodi (4 cipari) | 722.50 | 629.04 | 11510.00 |
| 3 | Operatora izvēles pakalpojuma kodi (5 cipari) | - | - | 3840.00 |
| 4 | Publisko telefonu tīklu operatoru pakalpojuma kodi (3 cipari) | 10625.00 | - | 15340.00 |
| 5 | Publisko telefonu tīklu operatoru pakalpojuma kodi (4 cipari) | 1402.50 | 629.04 | 1540.00 |
| 6 | Publisko telefonu tīklu operatoru pakalpojuma kodi (82XXX) (5 cipari) | 722.50 | 62.88 | 770.00 |
| 7 | Uzziņu dienesta pakalpojuma numuri (118X) (4 cipari) | 1402.50 | 629.04 | 1540.00 |
| 8 | Uzziņu dienesta pakalpojuma numuri (1184X) (5 cipari) | 722.50 | 62.88 | 770.00 |
| 9 | Nacionālie signalizācijas punktu kodi | 0.00 | 0.00 | 195.00 |
| 10 | Starptautiskie signalizācijas punktu kodi | 0.00 | 0.00 | 195.00 |
| 11 | Mobilā telefonu tīkla kodi | 0.00 | 0.00 | 195.00 |
| 12 | Datu pārraides tīkla identifikācijas kodi | 0.00 | 0.00 | 195.00 |
| 13 | Bezmaksas izsaukuma pakalpojuma numuri | 0.00 | 6.24 | 155.00 |
| 14 | Dalītas samaksas pakalpojuma numuri | 0.00 | 6.24 | 155.00 |
| 15 | Papildu samaksas pakalpojuma numuri | 0.00 | 6.24 | 155.00 |
| 16 | Citu veidu pakalpojumu numuri | 0.00 | 0.07 | - |
| 17 | Publiskā fiksētā telefonu tīkla numuri | 0.00 | 0.07 | 0.35 |
| 18 | Publiskā mobilā telefonu tīkla numuri | 0.00 | 0.07 | 0.35 |
| 19 | *M2M* numuri | - | - | 0.01 |

 Eiropas Savienības dalībvalstīs eksistē trīs dažādi Nodevas veidi: 1) tikai vienreizējs maksājums par numerācijas piešķiršanu, piemēram, Vācijas Federatīvajā Republikā; 2) tikai ikgadējs maksājums par numerācijas lietošanu, piemēram, Lietuvas Republikā, Igaunijas Republikā, Somijas Republikā, Zviedrijas Karalistē; 3) maksājums par numerācijas piešķiršanu un ikgadējs maksājums par numerācijas lietošanu, piemēram, Bulgārijas Republikā. Regulators uzskata, ka Latvijas Republikas situācijā ikgadējs maksājums būtu vispiemērotākais modelis, un Nodeva būtu ieviešama visai numerācijai, kas ir noteikta Nacionālajā numerācijas plānā, izņemot starptautisko signalizācijas punktu kodu, kas nav Latvijas Republikas nacionālais ierobežotais resurss.

Jautājumu par numerācijas resursiem *IoT*/*M2M* sakaru pakalpojumiem un Nodevas apmēra izmaiņām jāizskata pēc iespējas ātrāk, ar nolūku ieviest Nodevu par publiskā fiksētā telefonu tīkla numuriem, publiskā mobilā telefonu tīkla numuriem, pakalpojumu numuriem un identifikācijas kodiem 2021.gadā. Šā ziņojuma protokollēmuma 3.punktā piedāvātais izpildes termiņš - ar 2021.gada 1.janvāri ieviest Nodevu pakalpojuma numuriem un IoT/M2M pakalpojuma numuriem, un ar 2022.gada 1.janvāri nacionālajiem numuriem (publiskā fiksētā un publiskā mobilā telefonu tīkla numuriem).

Ievērojot minēto argumentāciju par Nodevas nepieciešamību tās efektīvas izmantošanas nolūkos, kā arī veicinot šķēršļus numerācijas prettiesiskai izmantošanai (krāpniecībai, izmantojot numerāciju) ne mazāk svarīgs ir arī Direktīvas 95.pantā noteiktais, ka dalībvalstis var ļaut valsts regulatīvajām vai citām kompetentajām iestādēm uzlikt tādu maksājumu par tiesībām izmantot numerācijas resursus, kas atspoguļo nepieciešamību nodrošināt minēto resursu optimālu izmantošanu.

Secinoši *IoT*/*M2M* sakaru pakalpojumiem numerācijas Nodevas apjoms, pie apstākļiem, ja ir atsevišķa numerācija ar 11 vai 12 cipariem un vienlaikus ievērojot Direktīvā noteikto, būtu diferencējams zemāks kā numerācijai ar astoņiem cipariem.

Papildus tam norādāms, ka numerācijas maksājums, kas būs par vienu numuru ar astoņiem cipariem līdz 0.04 *euro* gadā, pat ja tā tiktu tieši pievienota galalietotāja rēķinam, nebūtu vērtējama kā ievērojama ietekme.

Kā ir skaidrots Ministru kabineta 2006.gada 25.jūlija rīkojumā Nr.562 “Par koncepciju “Ikgadējā valsts nodeva par radiofrekvenču spektra un numerācijas resursu lietošanas tiesībām”” (turpmāk - koncepcija), maksa par numerācijas resursu lietošanas tiesībām ir viens no būtiskākajiem ekonomiskajiem mehānismiem un instrumentiem, kas regulē numerācijas resursu izmantošanas pieprasījumu un veicina to efektīvu un racionālu izmantošanu. Koncepcijā, kura joprojām ir spēkā esoša, tika atbalstīta bāzes likme par numerācijas resursu lietošanas tiesībām tolaik 0,12 lati (aptuveni 0,17 *euro*) apmērā. Tajā arī ir skaidrots, ka Nodevas ieviešana ir viens no mehānismiem, lai:

* veicinātu racionālu un efektīvu ierobežoto resursu lietošanu;
* sekmētu godīgu konkurenci elektronisko sakaru tirgus dalībnieku starpā;
* padarītu pieejamus mūsdienīgus komunikācijas līdzekļus visiem sabiedrības slāņiem.

Šī brīža tehnoloģijas attīstības tendences un numerācijas resursu piešķiršanas regulējums atkal liek pārskatīt nepieciešamību ieviest Nodevu, kas jau agrāk ir bijis atbalstīts mehānisms.

**3. Secinājumi un priekšlikumi turpmākai rīcībai**

Izvērtējot sniegto un pieejamo informāciju, Satiksmes ministrija secina, ka no tehnoloģiju attīstības tendenču un Eiropas regulatīvās perspektīvas, ir nepieciešams pārskatīt jautājumu par jaunu numerācijas resursu iedalīšanu *IoT*/*M2M* pakalpojumiem. Atsevišķu numerācijas resursu iedalīšana *IoT*/*M2M* pakalpojumiem ļautu nodrošināt nepieciešamo numuru skaitu pastāvīgi augošajam *IoT*/*M2M* pieslēgumu skaitam. Veicot šīs izmaiņas Nacionālajā numerācijas plānā, operatoriem un citiem uzņēmējiem būs skaidra un nemainīga situācija attiecībā uz *IoT*/*M2M* numerācijas resursiem ilgā laika posmā, kamēr, tās neveicot, saglabāsies risks numuru iztrūkumam, par ko liecina nākotnes prognozes. Arī Direktīvā uzsvērta tehnoloģiju attīstība un *IoT*/*M2M* pakalpojumu augošais tirgus, tāpēc dalībvalstīm noteikts pienākums nodrošināt iespēju eksteritoriāli izmantot neģeogrāfiskos numurus *IoT* iekārtu brīvai izmantošanai Eiropas tirgū.

Tomēr, iedalot atsevišķus numerācijas resursus *IoT*/*M2M* pakalpojumiem, ir jāņem vērā un jārod risinājumi arī potenciālajiem riskiem, kas saistīti ar numuru piešķiršanas kārtību vai papildu pienākumiem komersantiem. Kā problemātisks jāmin arī apstāklis, ka šobrīd elektronisko sakaru komersanti, lai nodrošinātu *IoT*/*M2M* pakalpojumus, izmanto astoņu ciparu numurus. Tādējādi, stājoties spēkā jaunam regulējumam, veidosies situācija, kurā *IoT*/*M2M* nodrošināšanai vēsturiski izmantotā numerācija neatbildīs Nacionālajā numerācijas plānā noteiktajam. Lai to novērstu, priekšlikums ir ieviest divus diapazonus, no kuriem viens būtu 8 ciparu formāta, ar obligātu numuru saglabāšanas pakalpojumu iekšzemes vajadzībām, savukārt otrs – 11 vai 12 ciparu formāta, ar numuru saglabāšanas pakalpojumu ierobežojumiem, ciktāl tas ir tehniski iespējams, kas būtu paredzēts eksteritoriālai izmantošanai. Šādā veidā tiktu izpildīts Direktīvas 93.panta 4.punkta prasības, proti - tiktu nodrošināta pieeja neģeogrāfiskam numuru diapazonam, ko var izmantot tādu elektronisko sakaru pakalpojumu sniegšanai, kas nav starppersonu sakaru pakalpojumi.

Attiecībā uz Nodevas ieviešanu, Satiksmes ministrija sniedz priekšlikumu Nodevu ieviest pakāpeniski - ar 2021.gada 1.janvāri pakalpojuma numuriem un *IoT*/*M2M* pakalpojuma numuriem, un ar 2022.gada 1.janvāri nacionālajiem numuriem (publiskā fiksētā un publiskā mobilā telefonu tīkla numuri).

Ievērojot minēto, būtu jāveic attiecīgi grozījumi Nacionālajā numerācijas plānā, kā arī Ministru kabineta 2009.gada 11.augusta noteikumos Nr.892 “Noteikumi par numerācijas lietošanas tiesību ikgadējo valsts nodevu”. Savukārt jaunā regulējuma ieviešanai nepieciešamie papildinājumi Elektronisko sakaru likumā vērtējami Direktīvas ieviešanas procesā.

Satiksmes ministrs T.Linkaits

Vīza: valsts sekretāra p.i. Dž.Innusa

1. Ministru kabineta 2018.gada 12.marta rīkojums Nr.102 “Par Elektronisko sakaru nozares politikas plānu 2018.-2020.gadam”; [↑](#footnote-ref-1)
2. Sabiedrisko pakalpojumu regulēšanas komisijas 2017.gada 1.decembra vēstule Nr.1-2.79/3961; [↑](#footnote-ref-2)
3. *OECD*: *Highlights from the OECD Science, Technology and Industry Scoreboard 2017 - The Digital Transformation: European Union* https://www.oecd.org/eu/sti-scoreboard-2017-european-union.pdf; [↑](#footnote-ref-3)
4. Eiropas Elektronisko sakaru regulatoru iestāde (*BEREC*): https://berec.europa.eu/eng/about\_berec/speeches\_and\_presentations/3710-berec-views-on-internet-of-things-machine-to-machine-communications; [↑](#footnote-ref-4)
5. https://www.cisco.com/c/dam/m/en\_us/network-intelligence/service-provider/digital-transformation/knowledge-network-webinars/pdfs/1211\_BUSINESS\_SERVICES\_CKN\_PDF.pdf; [↑](#footnote-ref-5)
6. “*Network slicing”* (tulk. “tīkla sadalīšana slāņos”) ļauj vienu fizisku sakaru tīklu programmatūras ietvaros sadalīt vairākos virtuālos tīklos, kas paredzēti dažādu pakalpojumu veidu nodrošināšanai un var tikt pielāgoti dažādu pakalpojumu kvalitātes līmeņu nodrošināšanai (*[Report on the exchange of Best Practices concerning national broadband strategies and 5G "path-to-deployment", European Commission, COCOM18-06REV-2, 15 October 2018,](http://34.246.163.16/wp-content/uploads/2018/11/COCOM5Gworkinggroupreportonbestpracticesfor5GNationalRoadmaps.pdf) 15.lpp.);* [↑](#footnote-ref-6)
7. Viedokļus un informāciju tika lūgts sniegt Latvijas Elektronisko komunikāciju asociācijai, Latvijas Informācijas un komunikācijas tehnoloģijas asociācijai, Latvijas Interneta asociācijai, Latvijas Telekomunikāciju asociācijai, Sabiedrisko pakalpojumu regulēšanas komisijai, VAS “Elektroniskie sakari” un Vides aizsardzības un reģionālās attīstības ministrijai; [↑](#footnote-ref-7)
8. https://www.google.com/intl/en/ipv6/statistics.html#tab=per-country-ipv6-adoption; [↑](#footnote-ref-8)
9. *ECC Recommondation (11)03 Numbering and Addressing for Machine-to-Machine (M2M) Communications.* <https://www.ecodocdb.dk/download/4d5a5aff-2927/REC1103.PDF>; [↑](#footnote-ref-9)
10. <https://likumi.lv/ta/id/302942-grozijumi-sabiedrisko-pakalpojumu-regulesanas-komisijas-2015-gada-3-decembra-lemuma-nr-1-18-noteikumi-par-numeracijas-lietosana>; [↑](#footnote-ref-10)
11. <https://likumi.lv/ta/id/278327-noteikumi-par-numeracijas-lietosanas-tiesibam>. [↑](#footnote-ref-11)